Að jafnaði voru 202.200 manns á aldrinum 16 til 74 ára á vinnumarkaði í júní , sem jafngildir 86,6 prósent atvinnuþátttöku . Af þeim voru 196.400 starfandi og 5.800 án vinnu og í atvinnuleit . Atvinnuleysi var því 2,9 prósent í mánuðinum , samkvæmt vinnumarkaðsrannsókn Hagstofunnar fyrir júnímánuð . Fram kemur í frétt Hagstofunnar að samanburður mælinga fyrir júní 2014 og 2015 sýnir að atvinnuþátttaka jókst um 1,3 prósentustig og hlutfall starfandi fólks af mannfjölda jókst um 2,7 stig . Fara þarf aftur til júní 2008 til að finna hærra hlutfall starfandi fólks . Atvinnulausum fækkaði milli ára um 3.200 manns en alls voru 5.800 atvinnulausir í júní síðastliðnum . Hlutfall atvinnuleysis er 1,7 prósentustigum lægra í júní 2015 en júní 2014 . Ef rýnt er í tölur Hagstofunnar má sjá að atvinnuleysi hefur ekki verið lægra síðan í október árið 2008 . Þá mældist atvinnuleysi 2,4 prósent . Frá þeim tíma hefur atvinnuleysi þó nokkrum sinnum mælst á bilinu 3,1 til 3,5 prósent . Töluverðar árstíðarsveiflur eru í atvinnuleysistölum , eins og seinna grafið hér að neðan sýnir , minnst er það jafnan á sumrin . Fyrra grafið sýnir þróun á fjölda atvinnulausra og mælt atvinnuleysi í júnímánuði á árunum 2008 til 2015 . Vegna mikilla árstíðarsveiflna eru birtar tölur um árstíðarleiðrétt atvinnuleysi . „ Árstíðaleiðrétting er tölfræðileg aðferð sem leitast við að aðgreina árstíðabundnar sveiflur frá óreglulegum breytingum . Árstíðaleiðréttingin gerir samanburð á milli samliggjandi mánaða mun raunhæfari og segir betur um hvert tölurnar stefna , “ segir Hagstofan . Fram kemur á vef Hagstofunar að árstíðarleiðrétt atvinnuleysi mældist 3,2 prósent í júní . Samkvæmt árstíðaleiðréttingu var fjöldi fólks á vinnumarkaði 190.800 í júní 2015 sem jafngildir 83,2% atvinnuþátttöku , sem er 0,2 prósentustigum hærri en hún var í maí . Fjöldi atvinnulausra í júní var samkvæmt árstíðaleiðréttingu 6.100 sem er fækkun um 2.500 manns frá því í maí . Hlutfall atvinnulausra minnkaði úr 4,4% í maí í 3,2% í júní . Leiðrétt hlutfall starfandi fólks í júní 2015 var 80,5% , sem er aukning um 1,3 prósentustig frá því í maí . Leitni vinnuaflstalna sýnir að atvinnuleysi hefur lækkað um 0,2 prósentustig sé horft til síðustu sex mánaða og um 0,8 stig á síðustu tólf mánuðum . Hlutfall starfandi síðustu sex mánuði hefur aukist um 0,6 prósentustig og um 1,2 stig síðustu tólf mánuði . Júní 2015 nær til fjögurra vikna , frá 1. til 29. júní . Úrtakið var 1.212 einstaklingar á aldrinum 16 – 74 ára sem valdir voru af handahófi úr þjóðskrá . Þegar frá eru taldir þeir sem voru látnir eða búsettir erlendis reyndist nettóúrtakið 1.193 einstaklingar . Alls fengust nothæf svör frá 939 einstaklingum sem jafngildir 78,7% af endanlegri svörun . Allar tölur hafa verið vegnar eftir kyni og aldri . Vikmörk mánaðarlegra niðurstaðna um atvinnuþátttöku eru ± 2,0 , hlutfall starfandi ± 2,2 og atvinnuleysi ± 1,2 . Allar fjöldatölur eru afrúnaðar að næsta hundraði . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .